A Bizottság határozata
(2003. január 31.)
az 1999/283/EK és a 2000/585/EK bizottsági határozatnak Botswana tekintetében történő módosításáról
(az értesítés a C(2003) 403. számú dokumentummal történt)
(EGT vonatkozású szöveg)
(2003/74/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1452/2001/EK rendelettel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 14. cikke (3) bekezdésére,
tekintettel a legutóbb a 97/79/EK irányelvvel [3] módosított, a vadak elejtésével és a vadhús forgalomba hozatalával kapcsolatos közegészségügyi és állat-egészségügyi problémákról szóló, 1992. június 16-i 92/45/EK tanácsi irányelvre [4] és különösen annak 16. cikke (3) bekezdésére,
tekintettel a legutóbb a 2003/42/EK bizottsági határozattal [5] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [6] és különösen annak 10. cikkére,
mivel:
(1) A legutóbb a 2002/646/EK határozattal [7] módosított 1999/283/EK határozat [8] megállapítja az egyes afrikai országokból behozott friss húsra vonatkozó állat-egészségügyi feltételeket és állat-egészségügyi bizonyítványokat.
(2) A legutóbb a 2002/646/EK határozattal módosított 2000/585/EK határozat [9] megállapítja a vadhús, a tenyésztettvad-hús és a nyúlhús harmadik országokból történő behozatalára vonatkozó állat-egészségügyi és közegészségügyi feltételeket és a szükséges állat-egészségügyi bizonyítványokat.
(3) 2003. január 7-én ragadós száj- és körömfájás kitörését állapították meg Botswanában a 6. számú mentes EK övezetben, a telepen először 2002. december 23-án kimutatva a fertőzést, és Botswana illetékes állat-egészségügyi hatósága az ország egész területére kiterjedően azonnali hatállyal felfüggesztette a szarvasmarha-, a juh- és kecskefélék, valamint a tenyésztett, illetve vadon élő patások csontozott friss húsának a Közösségbe történő kivitelét.
(4) A botswanai hatóságok sürgősségi vakcinázást, valamint a betegség kitörésére vonatkozó vizsgálatokat hajtanak végre az országos helyzet felmérése érdekében. Amíg azonban a felmérés eredménye nem áll rendelkezésre, Botswana nem sorolható a szarvasmarha-, juh- és kecskefélék, valamint a tenyésztett, illetve vadon élő patások csontozott friss húsának kivitelére jogosult régiók közé.
(5) Ebben a helyzetben a friss hús Botswanából történő behozatala a ragadós száj- és körömfájásnak a Közösség területére való behurcolása veszélyével járhat. Következésképpen a szarvasmarha-, juh- és kecskefélék, valamint a tenyésztett, illetve vadon élő patások csontozott friss húsának a korábban mentes botswanai övezetekből történő behozatalát ideiglenesen fel kell függeszteni.
(6) A botswanai hatóságok mindazonáltal részletes információval szolgáltak a Közösségbe küldött, úton lévő friss hús-szállítmányokról, biztosítékokkal arra vonatkozóan, hogy azokat a fertőzés időpontja előtt állították elő. Ezért engedélyezni kell e szállítmányoknak, illetve a fertőzés időpontja előtt levágott állatok szállítmányainak az Európai Unió területére történő behozatalát.
(7) E határozat rendelkezéseit - különösen a betegség alakulása és a botswanai hatóságoktól kapott további információk figyelembevételével - három hónapon belül felülvizsgálják.
(8) Az 1999/283/EK és a 2000/585/EK határozatot ennek megfelelően módosítani kell.
(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az 1999/283/EK határozat II. melléklete helyébe e határozat I. mellékletének szövege lép.
(2) Az 1999/283/EK határozat III. mellékletében az A. mintában szereplő egészségügyi tanúsítvány 5. lábjegyzetét el kell hagyni.
2. cikk
(1) A 2000/585/EK határozat II. melléklete helyébe e határozat II. melléklete lép.
(2) A 2000/585/EK határozat III. mellékletében az A. mintában szereplő egészségügyi tanúsítvány 8. lábjegyzete és az F. mintában szereplő egészségügyi tanúsítvány 7. lábjegyzete helyébe a következő lép: "A megfelelő fogékony háziállatfajok friss húsára vonatkozó és hatályos határozatban szereplő változat számát kell beírni."
3. cikk
Ezt a határozatot a botswanai ragadós száj- és körömfájás helyzet alakulásának figyelembevételével három hónapon belül felülvizsgálják.
4. cikk
Ezt a határozatot 2003. február 7-től kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2003. január 31-én.